Upphafsmaður náttúrulækningastefnunnar hér á landi , Jónas Kristjánsson læknir , vildi auka lífsgæði þjóðarinnar með heilbrigðari lífsháttum . Hann höfðaði til skynseminnar og hvatti fólk til að bera ábyrgð á eigin heilsu . Hann kappkostaði að miðla þeirri þekkingu og fróðleik , sem sannastur var og réttastur á hverjum tíma . Hann stóð ætíð traustum fótum í þekkingarheimi vísindanna . Öll þekkjum við borgarlíf nútímans . Þar lifum við í tilbúnu umhverfi , gerðu af manna höndum . Það er heimur malbiks og steinsteypu . Það er heimur kyrrsetumanna . Þar er andrúmsloftið mengað , maturinn mengaður og umhverfið mengað . Þar ríkir einnig sálræn og félagsleg spenna , sem margir eiga erfitt með að þola . Náttúrulækningastefnan er ma. fólgin í því að hafa aðgát á þeim áhrifum , sem þessi þróun hins tilbúna umhverfis nútímans hefur á andlega og líkamlega heilsu manna og halda sambandinu við hin náttúrulegu lífsskilyrði . Náttúrulækningastefnan er mjög gömul , enda þótt þetta heiti sé tiltölulega nýtilkomið . Faðir þessarar stefnu er gríski læknirinn Hippókrates , sem jafnframt er talinn faðir læknisfræðinnar og var uppi á 5. öld fyrir Krists burð . Hippókrates lagði megináherslu á að koma í veg fyrir sjúkdóma með réttum lifnaðarháttum . Margir álíta að náttúrulækningastefnan og jurtaneyslustefnan séu eitt og hið sama og að aðalmarkmið náttúrulækningamanna sé að útrýma kjöti og fiski af matborðum almennings . Þetta er misskilningur . Jurtaneyslustefnan er forn og byggir aðallega á trúfræðilegum og siðfræðilegum forsendum . Jurtaneytendur telja ekki heimilt að deyða dýr til matar . Þeir borða hins vegar mjólkurmat og egg . Sumir ganga þó lengra og nota engar dýraafurðir , hvorki mjólk , egg , ull né húðir . Þessir hópur kallar sig vegana en aðrir jurtaneytendur ganga undir nafninu vegetarinar . Jurtaneytendur hafa til skamms tíma ekkert haft á móti kaffi , hvítu hveiti og hvítum sykri , en þessar neysluvörur eru í augum náttúrulækningamanna einhverjir skæðustu heilsuspillar nútímans , auk reykinga . Samtök jurtaneytenda hafa nú almennt tekið upp alhliða heilsuverndarstefnu að hætti náttúrulækningamanna . Náttúrulækningastefna Heilsustofnunar NLFÍ í Hveragerði , sem tók til starfa árið 1955 , byggir á heildrænum lækningum . Þar er heilsuvandi einstaklinganna skoðaður með það í huga , að líta þurfi á andlegt líkamlegt og félagslegt ástand í samhengi . Meðferðarstefnan felur m.a. í sér þá viðleitni , að koma á og viðhalda eðlilegum og heilbrigðum tengslum á milli einstaklings og umhverfis hans og að efla varnir líkama og sálar gegn hvers konar vanheilsu og sjúkdómum . Meginhlutverk Heilsustofnunar NLFÍ er að vera heilsuverndar - , endurhæfingar - og kennslustofnun . Dvalargestir þurfa að hafa fótavist og geta bjargað sér að mestu sjálfir við daglegar athafnir . Við meðferð er lögð áhersla á markvissa hreyfingu , hollt mataræði , slökun og hvíld . Fræðsla og fagleg ráðgjöf er stór þáttur í starfinu og er þar lögð mest áhersla á heilsuvernd og bætta lífshætti . Náttúrulækningastefna Heilsustofnunar NLFÍ er í fullu samræmi við markmið Alþjóðaheilbrigðisstofnunarinnar um bætt heilbrigði og heilsufarsþróun í heiminum og hún fellur vel að íslenskri heilbrigðisstefnu . Stefna Náttúrulækningafélags Íslands hefur ávallt verið sú , að auka og efla þátt hugtakanna heilbrigði og heilsuvernd í umræðu og verkum , og víkja frá hinni einlitu sjúkdómaumræðu . Það eflir heilbrigði og þroska að fara eftir stefnunni , meðal annars með fræðslu , neyslu holls fæðis , líkamsþjálfun , slökun og hvíld . Tilgangur og takmark náttúrulækningastefnunnar eru því annars vegar heilsuvernd og hinsvegar heilsubót . Þessi markmið eru enn í fullu gildi . NLFÍ forðast kennisetningar eða kreddur , sem ekki standast vísindalega gagnrýni . Hófsemi í líferni og skilningur á heildstæðum lausnum læknisfræðinnar , heilbrigt líferni í víðum skilningi , verður meginhlutverk félagsins í nútíð og framtíð , auk umhverfisverndar .